text: РЕГЛАМЕНТ (ЕС) № 1376/2014 НА ЕВРОПЕЙСКАТА ЦЕНТРАЛНА БАНКА
  от 10 декември 2014 година
  за изменение на Регламент (ЕО) № 1745/2003 за прилагане на изискването за минимални резерви (ЕЦБ/2003/9)
  (ЕЦБ/2014/52)
  УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
  като взе предвид Устава на Европейската система на централните банки и на Европейската централна банка, и по-специално член 19.1 от него,
  като взе предвид Регламент (ЕО) № 2531/98 на Съвета от 23 ноември 1998 г. относно прилагането на минимални резерви от страна на Европейската централна банка (1),
  като взе предвид Регламент (ЕО) № 2532/98 на Съвета от 23 ноември 1998 г. относно правомощията на Европейската централна банка да налага санкции (2),
  като има предвид, че:
  (1)
  Член 19.1 от Устава на Европейската система на централните банки и на Европейската централна банка предвижда, че Управителният съвет на Европейската централна банка (ЕЦБ) може да приема регламенти, отнасящи се до изчисляването и определянето на необходимите минимални резерви. Подробните правила относно прилагането на изискването за минимални резерви са определени в Регламент (ЕО) № 1745/2003 на Европейската централна банка (ЕЦБ/2003/9) (3).
  (2)
  На 3 юли 2014 г. Управителният съвет взе решение да промени честотата на заседанията си по паричната политика, като преминава от четириседмичен на шестседмичен цикъл, считано от 1 януари 2015 г., и да удължи периодите на поддържане на резервите съответно от четири на шест седмици.
  (3)
  Съгласно Регламент (ЕО) № 1745/2003 (ЕЦБ/2003/9) „период на поддържане“ е периодът, за който се изчислява спазването на изискването за задължителни резерви и за който такива минимални резерви трябва да се държат по резервните сметки.
  (4)
  За институциите, които подлежат на изискванията за пълна отчетност съгласно Регламент (ЕС) № 1071/2013 на Европейската централна банка (ЕЦБ/2013/33) (4), промяната в продължителността на периодите на поддържане не засяга изчисляването на размера на минималните резерви, които следва да бъдат изпълнени по време на периода на поддържане. Както и преди, тези институции изчисляват резервната база по отношение на конкретен период на поддържане на основата на данните по Регламент (ЕС) № 1071/2013 (ЕЦБ/2013/33), които се отнасят за месеца, предхождащ с два месеца месеца, в чиито рамки започва периодът на поддържане на резервите. От друга страна, за институциите, които отчитат данни на тримесечна база съгласно Регламент (ЕС) № 1071/2013 (ЕЦБ/2013/33), промяната в продължителността на периодите на поддържане не засяга изчисляването на размера на минималните резерви, тъй като тримесечният период отсега нататък ще се състои от два периода на поддържане.
  (5)
  Поради това Регламент (ЕО) № 1745/2003 (ЕЦБ/2003/9) следва да бъде съответно изменен,
  ПРИЕ НАСТОЯЩИЯ РЕГЛАМЕНТ:
  Член 1
  Изменения
  Регламент (ЕО) № 1745/2003 (ЕЦБ/2003/9) се изменя, както следва:
  1.
  Член 3, параграф 4 се заменя със следното:
  „4. За институциите, на които е била предоставена дерогацията, посочена в член 9, параграф 1 от Регламент (ЕС) № 1071/2013 на Европейската централна банка (ЕЦБ/2013/33) (5) („институциите от опашката“), резервната база се изчислява за два последователни периода на поддържане, като се започва с периода на поддържане, започващ на третия месец след края на тримесечието, на базата на данните към края на тримесечието, отчетени в съответствие с приложение III, част 1, точка 4 от Регламент (ЕС) № 1071/2013 (ЕЦБ/2013/33). Тези институции нотифицират минималните си резерви в съответствие с член 5.
  2.
  Член 7, параграф 1 се заменя със следното:
  „1. Освен ако Управителният съвет на ЕЦБ реши да промени календара съгласно параграф 2, периодът на поддържане започва в деня на сетълмента на основната операция по рефинансиране, следващ заседанието на Управителния съвет, на което по предварителен график се прави оценка на текущата позиция на паричната политика. Изпълнителният съвет на ЕЦБ публикува календар на периодите за поддържане на резервите най-малко три месеца преди началото на всяка календарна година. Този календар се публикува в Официален вестник на Европейския съюз и на уебсайтовете на ЕЦБ и на участващите НЦБ.“
  3.
  В член 3, параграфи 1 и 3, член 4, параграф 1, член 5, параграф 5, член 10, параграф 6, член 11 и член 13а, параграф 1, буква б) позоваването на Регламент (ЕО) № 2423/2001 (ЕЦБ/2001/13) се заменя с позоваване на Регламент (ЕС) № 1071/2013 (ЕЦБ/2013/33).
  4.
  В член 5, параграф 3 и член 13, параграф 4 позоваването на член 5 от Регламент (ЕО) № 2423/2001 (ЕЦБ/2001/13) се заменя с позоваване на Регламент (ЕС) № 1071/2013 (ЕЦБ/2013/33).
  5.
  В член 13, параграф 2 позоваването на приложение II към Регламент (ЕО) № 2423/2001 (ЕЦБ/2001/13) се заменя с позоваване на приложение III към Регламент (ЕС) № 1071/2013 (ЕЦБ/2013/33).
  Член 2
  Заключителна разпоредба
  Настоящият регламент влиза в сила в деня след публикуването му в Официален вестник на Европейския съюз.
  Съставено във Франкфурт на Майн на 10 декември 2014 година.